Helsingin kaupungin jatkuvassa remontissa olevaa raitiovaunuverkostoa on kaikessa hiljaisuudessa valmisteltu Transformersien vihollisten, Decepticonien, käyttöön. Dome.fi sai käsiinsä ainutlaatuista kuvamateriaalia.

Parhaillaan rakenteilla olevat uudet raitiovaunukiskot ovat saaneet erikoisen logon tehtaalla. Dome.fi yritti selvittää kaupungin virkamiehiltä mistä Tranformers-sarjasta tuttua Decepticon-logoa muistuttava, teräkseen valettu pää on päätynyt Urho Kekkosen kadun ja Fredrikinkadun kulmaan.

”Eiköhän se ole vitsi ja liittynee jotenkin siihen, että noita Transformers-elokuvia on nyt tullut” oli ainoa lausunto, jonka Dome.fi sai Helsingin kaupungilta kalastettua. Niinpä voimme siis päätellä, että vaikka kyse olisikin vitsistä, niin Helsingin kaupunki on valmistellut ratikkaverkostoaan Decepticonienkin käyttöön. Kiskoja valmistetaan Suomen lisäksi Saksassa, mutta tämän kyseisen logoraiteen alkuperä ei tiedusteluista huolimatta selvinnyt.

Tässä todiste yllättävästä HKL-Transformers -yhteydestä:

Mystinen merkki on luonnollisesti yhä paikallaan, mutta mikäli menette sitä tutkimaan, varokaa alueen vilkasta liikennettä. Decepticonit lahtasivat jo ison joukon USA:n kansalaisia Transformers: Kuun pimeä puoli -elokuvassa, eikä kukaan halua noiden peltipaholaisten riistävän enää yhtään ihmishenkeä.

Kuva: Petri Eskelinen